Lago Constanza

O lago de Constanza (alemán: Bodensee) é un lago atravesado polo río Rin.

 Historia 
O Lago de Constanza foi mencionado por primeira vez polo xeógrafo hispánico Pomponio Mela, ao redor do ano 43 a.C., observando que o Rin atravesaba dous lagos, aos que lles deu os nomes latinos de Lacus Venetus (hoxe Obersee) e Lacus Acronius (hoxe Untersee). Plinio o Vello usou o nome Lacus Brigantinus, por mor da cidade romana de Brigantium (hoxe Bregenz).

 Xeografía 
Sitúase na fronteira de Alemaña ao norte, de Austria ao leste e de Suíza ao sur, destacando ademais o enclave da cidade alemá de Constanza na marxe suíza. O Lago baña os Länder alemáns de Baden-Württemberg e de Baviera, e os cantóns suízos de Turgovia e Sankt Gallen.

A súa área é de 536 km², calculada de novo en 2004, xa que o valor tradicional era de 571 km² e correspondía co nivel hidrolóxico máximo e non co seu nivel medio. O lago está situado 395 m por riba do nivel do mar e é o terceiro maior lago da Europa Central, despois do Lago Balaton e do Léman. A súa maior profundidade é de 252 m, no medio da súa parte oriental (Obersee). O seu volume é de aproximadamente 55 km³.

O lago ten catro partes: Obersee, Überlinger See, Zeller See e Untersee. O Rin entra no lago polo sueste, a través do Obersee, na cidade de Constanza, e do Untersee, saíndo do lago preto de Stein am Rhein. O lago de Constanza fornece de auga a varias cidades do sur de Alemaña.

O lago de Constanza foi formado polo glaciar do Rin durante a Era glacial. O Rin, o Bregenzer Ache, e o Dornbirner Ache transportan sedimentos dos Alpes para o lago, diminuíndo así gradualmente a profundidade do lago no sueste.

 Fronteira 
Non existe un acordo legal sobre onde pasan as fronteiras da Suíza, Alemaña e Austria no lago. Mentres que a Suíza mantén a idea de que a fronteira pasa polo medio do lago, a Austria considera que o lago está suxeito ao condominio dos tres Estados nas súas marxes. Alemaña mantén unha opinión ambigua. Cuestións legais relacionadas coa circulación de barcos e pesca son rexidas en tratados separados.

 Illas 
 Mainau
 Reichenau
 Lindau

 Cidades bañadas 
 Austria 
 Hard
 Bregenz
 Lochau
 Fussach
 Gaissau

 Alemaña 
A partir da entrada do Rin, na marxe norte ou dereita.

No Obersee e Überlinger See
 Baviera
 Lindau
 Wasserburg
 Baden-Württemberg
 Kressbronn, 
 Langenargen
 Eriskirch
 Friedrichshafen
 Immenstaad
 Hagnau
 Meersburg
 Daisendorf (no Überlinger See)
 Unteruhldingen
 Überlingen
 Sipplingen
 Bodman-Ludwigshafen
 Wallhausen
 Dingelsdorf
 Litzelstetten
 Constanza

No Untersee
 Allensbach (no Gnadensee)
 Radolfzell (no Zellersee)
 Gaienhofen

 Suíza 
Da entrada do Rin, na marxe sur ou esquerda:

No Obersee
 Cantón de Sankt Gallen
 Altenrhein
 Rorschach
 Steinach
 Turgovia
 Horn
 Arbon
 Frasnacht
 Egnach
 Romanshorn
 Uttwil
 Kesswil
 Güttingen
 Altnau
 Landschlacht
 Münsterlingen
 Bottighofen
 Kreuzlingen

No Rin
 Gottlieben

No Untersee
 Ermatingen
 Mannenbach
 Berlingen
 Steckborn
 Mammern
 Eschenz

 Véxase tamén 

Categoría:Lagos de Europa
Categoría:Baden-Württemberg
Categoría:Baviera
Categoría:Turgovia
Categoría:Cantón de Sankt Gallen
Categoría:Río Rin